  Анжелика Тихонова корреспондент Эстониысь Ӵыжы-выжы калыкъёслэн программазылэн кенешез но Финн-угор литератураослэн ассоциацизы урал кыл семьяе пырись калыкысь потэм гожъяськисьёс но кылысь кылэ берыктӥсьёс понна литературая премия понна вожвылъяськон ялӥзы. Со сярысь Удмуртиысь йӧскалык политикая министерстволэн пресс-службаез ивортӥз. Литературая премия арлы быдэ сётӥське но удмурт кылбурчилы, прозаиклы. драматурглы, критиклы, фольклористлы, этнографлы, лингвистлы, дышетӥсьлы, кылысь кылэ берыктӥсьлы, пиналъёслы удмурт кылын нырысетӥ книгаосты гожтӥсьлы но мер ужасьлы Кузебай Гердлы сӥземын. Премия понна берло ньыль ар ӵоже (2016-2020 аръёсы) гожтэм но книгаен поттэм чеберлыко произведениос яке кылысь кылэ берыктэм ужъёс вожвылъяськыны быгато. Ужъёсты таӵе ӧръёсъя учкозы: чеберлыко проза (роман, новеллаосын бичет, мадёс); кылбур; кылысь кылэ берыктэм произведение (роман, новеллаосын бичет, кылбуръёсын бичет, пьеса, эссеосын бичет, вылӥгес дунъялозы урал кылъёсысь берыктэм ужъёсты); нылпиослы книга; драма произведение (пьеса, фильмлы сценарий, опералы либретто). Премилэн фондэз оглом 2 сюрс 500 евро луэ. Жюрилэн ёзчиосыз премиослэсь быдӟалазэс но лыдзэс, озьы ик кыӵе ӧръёсын сётыны асьсэос пумкылъян кутозы. Вожвылъяськонэ пыриськон понна ужъёсты 2020-тӥ арын 1-тӥ куарусёнозь marika@fennougria.ee электрон почтае кутозы. Куронъёсын татын тодматскыны луоз.  Лауреатъёсты 2020-тӥ арын 1-тӥ шуркынмонэ ялозы.  Тодэ вайытом, Удмуртиысь кык книгаос «Малая Родина - 2020» огъяросси вожвылъяськонлэн вакчи лыдметаз пыризы. Тегъёс: Литература Удмуртия Эстония вожвылъяськон удмуртъёс гожъясьёс финн-угоркалыкъёс  